Zastupnik SPD-a u Bundestagu Josip Juratović gostovao je u emisiji Veto na Jabuka TV-u gdje je kazao da bi ukinuo pravo glasanja dijaspori i manjinama na parlamentarnim izborima i da institut koji radi gospodarski program HDZ-a radi po narudžbi koliko mu se plati

Juratović kaže da je upoznat s radom instituta IFO iz Münchena koji u Njemačkoj piše gospodarski program za HDZ. Priče HDZ-a koji je od toga programa stvorio famu smatra demagogijom. 'Instituti su instituti. Ja sam doživio da instituti rade po narudžbi i koliko ih se plati. Nijedan institut nije neovisan ili su takvi rijetki i uglavnom šalju dva izvješća, jedno pravedno i jedno ne. Ono pravedno završi u ladici, a ono koje se plati se pokazuje u kampanji', kaže Juratović.

Osvrnuo i na odnose između Hrvatske i Srbije koji su nakon puštanja haškog optuženika Vojislava Šešelja na slobodu ponovno postali zategnuti. 'U srpskoj vladi ima idiota, ona isto tako nije oslobođena takvih koji tamo ne bi trebali biti poput ministra Vulina. Paljenje zastave se događaju u svijetu, a sad i u Srbiji i to nije u redu', kazao je Juratović koji smatra da većina u Hrvatskoj i Srbiji žele da se odnosi normaliziraju.

I dok ga odnosi Hrvatske i Srbije brinu, Juratović smatra kako su odnosi Hrvatske i Njemačke oduvijek bili dobri te da se to sada potvrdilo i posjetom predsjednice Kolinde Grabar Kitarović njemačkoj kancelarki Angeli Merkel. Tvrdi da Lex Perković nikada nije pokvario odnose tih dviju zemalja i da njih Kolinda Grabar Kitarović nije ni trebala ići popravljati. Kao njemački političar vrlo je dobro upoznat i po pitanju njemačkog ulaganja u Hrvatsku. Tvrdi da situacija nije tako crna kao što predsjednica to okolo tvrdi.

'Njemačka prati ciljeve Hrvatske i nastoji se što više ulagati, ali ne možete tržište siliti na ulaganje. Koliko ja radim s komorama i različitim predstavnicima privrede, sigurno bi klima mogla biti bolja, ali nije loša. To što je hrvatska predsjednica to kritizirala, logično je. Zato što iza toga stoji i predizborna kampanja i strategija stranke koja je nju podržala', rekao je Juratović u emisiji Veto

Komentirao je i stanje u dvije vodeće stranke u Hrvatskoj.

Za HDZ tvrdi da nije stranka radikalne desnice, no da Hrvatskoj unatoč svemu nedostaje demokratska konzervativna stranka. 'Znam mnoge ljude iz HDZ-a i mislim da se ta stranka pozitivno razvijala od devedesetih po smjeru demokracije. Rado se identificiraju s Tuđmanom, ali to nije taj HDZ', rekao je Juratović koji žali što su Martina Dalić i Drago Prgomet izašli iz te stranke. Smatra da su trebali ostati i boriti se za svoje ideje. Za SDP kaže da se suočava s problemom kao i sve socijaldemokratske stranke u svijetu, a to je da gube svoj značaj.





'To su problemi koji su ideološkog tipa. Imate ustvari ljevicu, tj. radikalnu ljevicu koja ima strategiju gdje misli da treba uzeti bogatima i dati siromašnima. Za socijaldemokrate je to neprihvatljivo; mi moramo gledati da kroz jaku privredu i obrazovanje i jednake šanse svih građana držimo korak s visokim standardima. Ako imamo takve standarde i ljude koji su kvalitetni, imat ćemo dobro društvo. Netko tko je gubitnik u procesu, logično je da mu je radikalna ljevica draža', kaže Juratović, no tvrdi da je za SDP veći problem nešto drugo: 'SDP nije dovoljno demokratska stranka. Ona se ne razlikuje od drugih stranaka u Hrvatskoj. Stranke u Hrvatskoj nisu dovoljno demokratske. To nije samo vrh kriv, nego i samo članstvo. Svijest članova mora biti takva da su spremni stvarati programe. Stranka se ne može svesti na to da bude biračka mašinerija i da su ljudi u stranci da bi imali privilegije', rekao je Juratović.

Smatra da bi osnivanje frakcija bilo dobro za SDP u Hrvatskoj. Na izravno pitanje što misli tko je bliži pobjedi na idući parlamentarnim izborima, odgovorio je kako 'SDP ima jako dobre šanse za pobjedu' i ostanak na vlasti.

Pozdravio je novi izborni zakon i uvođenje preferencijalnih glasova. No tvrdi da nije napravljena najvažnija promjena. 'Što se tiče tih lista za dijasporu, ja sam tu jako kritičan. Mnogi će me kritizirati, ali mislim da zastupnici i biračko tijelo mora biti ondje gdje plaćaju porez i biti odgovorni onoj državi u kojoj žive. Ukinuo bih pravo dijaspori da glasa na parlamentarnim izborima, ali i manjinske liste. Vladimir Šeks je jednom rekao da manjine imaju sigurna mjesta u Saboru i da je to znak da smo napredno društvo. A ja sam rekao da je to znak da društvo nije demokratsko', rekao je Juratović.

Osudio je prosvjede branitelja u Savskoj 66 u šatorima.

'Imam osjećaj da ima pojedinaca koji su sebe stavili u poziciju kao da je država njihova, a to se ne smije desiti. Ako je netko bio branitelj, to nije razlog da smatra državu samo svojom. Invalidima uvijek treba pomoći, ali sigurno ima i onih koji se koriste time što su imali nekakvu funkciju u braniteljskoj populaciji. Ja osobno ne znam Glogoškog i neću nikog osuđivati, ali tu demokracije nema', rekao je Juratović.